INSTITUT RUĐER BOŠKOVIĆ

 Upravno vijeće

Broj: 010-8145/2-2021.ah

Zagreb, 21. prosinca 2021. godine

**Z A P I S N I K**

**s 27. redovne sjednice Upravnog vijeća Instituta Ruđer Bošković**

**održane 21. prosinca 2021. godine**

**Prisutni članovi:** prof.dr.sc. Boris Labar, dr.sc. Hrvoje Meštrić (od točke 3.), prof.dr.sc. Rajka Jurdana Šepić (online), prof.dr.sc. Neven Vrček (online, do točke 13.), dr.sc. Igor Weber, dr. sc. Ivo Piantanida, dr.sc. Tomislav Šmuc, dr.sc. Saša Ceci (online)

**Odsutni članovi:** prof.dr.sc. Mirko Planinić

**Ostali prisutni:** ravnatelj dr.sc. David Matthew Smith, predsjednica Znanstvenog vijeća dr.sc. Ivančica Bogdanović Radović, financijski direktor Hrvoje Matezović (na točkama 5. i 6.), Ana Horvat kao zapisničarka.

Započeto u 14,00 sati.

U Pozivu na sjednicu predložen je sljedeći Dnevni red:

1. Prihvaćanje Zapisnika s 26. redovne sjednice UV
2. Izvršenje zaključaka UV
3. Izvješće ravnatelja
4. Izvješće o radu Znanstvenog vijeća
5. Izvješće o financijskom stanju IRB-a
6. Donošenje Financijskog plana IRB za razdoblje 2022.-2024.
7. Imenovanje Natječajnog odbora za izbor i imenovanje ravnatelja Instituta Ruđer Bošković
8. Imenovanje predstojnika Zavoda za eksperimentalnu fiziku
9. Izdavanje Dopusnice za rad Laboratorija za elektronsku spinsku spektroskopiju, ZFK
10. Izdavanje Dopusnice za rad Laboratorija za molekularnu biljnu biologiju i biotehnologiju, ZMB
11. Produženje dopusnice za rad Laboratorija za spektrometriju masa i funkcionalnu proteomiku ZFK
12. Donošenje Pravilnika o II. Izmjenama i dopunama Pravilnika o dodatnim uvjetima za izbore na znanstvena radna mjesta
13. Donošenje Plana ravnopravnosti spolova (PRS)
14. Suglasnost za sklapanje ugovora o uslugama identifikacije opasnih tvari u bioti i sedimentu te praćenje njihovih koncentracija u 2021. godini na trend postajama površinskih kopnenih voda s naručiteljem Hrvatske vode, Zagreb, Ulica grada Vukovara 220
15. Razno

Dnevni red je jednoglasno usvojen.

**Ad 1.**

Upravno vijeće je većinom glasova, uz jedan suzdržani glas (R. Jurdana Šepić) jednoglasno prihvatilo Zapisnik s 26. redovne sjednice UV-a.

**Ad 2.**

Predsjednik Upravnog vijeća ustvrdio je kako su izvršeni svi zaključci s prethodnih sjednica UV-a.

**Ad 3.**

 Ravnatelj je izvijestio Upravno vijeće o svom radu u razdoblju nakon prethodne sjednice Upravnog vijeća, a osobito o broju i vrsti projekata koji su trenutno u provedbi. Otvorenih natječaja trenutno nema. Potpisan je ugovor za provedbu projekta EUROFusion, u novom programskom razdoblju 2021-2027. U okviru poziva Obnova infrastrukture i opreme u području obrazovanja oštećene potresom, Institut je uputio tri prijave za potporu, od kojih je prava prijava odobrena te su ugovorena sredstva potpore u iznosu 1.572.554,84 HRK.

 Nabava opreme u okviru strukturnog projekta O-ZIP odvija se uspješno i nabavljana je skoro 1/3 predviđene opreme. Započinju građevinski radovi na lokaciji Martinska, Šibenik. Objavljeni su javni natječaji za nabavu građevinskih radova na lokaciji Zagreb te usluge stručnog nadzora.

 Odlukom Vrhovnog suda ukinuta je presuda kojom je utvrđeno da je Odluka Vlade RH o otkazivanju Kolektivnog ugovora za znanost i visoko obrazovanje (NN 142/10) bila nezakonita i nedopuštena. Institut je uložio izvanredni pravni lijek: prijedlog za ponavljanje postupka u svim postupcima u kojima je presuda u korist radnika bila utemeljena na ukinutoj odluci, jer bi u suprotnom moglo biti dovedeno u pitanje pravo Instituta na refundaciju isplaćenih iznosa.

Antenski stup Hrvatskog telekoma koji je postavljen na Institutu sada je u funkciji te je internetski signal unutar prostora Instituta puno bolji.

 Izvješće ravnatelja sastavni je dio ovog Zapisnika.

**Ad 4.**

 Predsjednica Znanstvenogvijeća I. Bogdanović Radović izvijestila je Upravno vijeće o radu Znanstvenog vijeća u razdoblju nakon prethodne sjednice Upravnog vijeća, tijekom kojeg je Znanstveno vijeće održalo dvije sjednice.

 Posebno je istaknuto da je Znanstveno vijeće donijelo zaključak o potrebi reakcije na javne istupe dr. sc. Tomislava Domazeta-Loše te će o tekstu prijave Etičkom povjerenstvu članovi Znanstvenog vijeća glasovati na elektroničkoj sjednici.

 Izvješće predsjednice Znanstvenog vijeća sastavni je dio ovog Zapisnika.

**Ad 5.**

Financijski direktor H. Matezović upoznao je UV s financijskim stanjem IRB-a na dan 30. studenog 2021. godine.

 U Izvješću su navedena novčana sredstva po valutama, po vrsti raspolaganja te po grupama.

Izvješće o financijskom stanju sastavni je dio ovog Zapisnika.

**Ad 6.**

Upravno vijeće je zaprimilo Prijedlog ravnatelja za donošenje Financijskog plana Instituta Ruđer Bošković za razdoblje 2022.-2024., Prijedlog Financijskog plana za 2022. godinu i projekciju plana za 2023. i 2024. godinu, Obrazloženje Financijskog plana i pozitivno Mišljenje Znanstvenog vijeća o prijedlogu Financijskog plana za razdoblje 2022.-2024.

Na temelju članka 110. stavak 1. Zakona o znanstvenoj djelatnosti i visokom obrazovanju („Narodne novine“, br. 123/2003, 198/2003, 105/2004, 174/2004, 2/2007, 46/2007, 45/2009, 63/2011, 94/2013, 139/2013, 101/2014, 60/2015, 131/2017, 96/2018) i članka 23. stavak 4. točka 3. Statuta Institut Ruđer Bošković, Upravno vijeće jednoglasno donosi sljedeću:

**ODLUKU**

**O DONOŠENJU FINANCIJSKOG PLANA INSTITUTA RUĐER BOŠKOVIĆ**

**ZA 2022.GODINU I PROJEKCIJE PLANA ZA 2023. i 2024. GODINU**

1. Donosi se Financijski plan Instituta Ruđer Bošković za 2022. godinu i projekcija plana za 2023. i 2024. godinu (dalje u tekstu: Financijski plan).
2. Financijski plan se nalazi u prilogu ove Odluke i čini njezin sastavni dio.
3. Utvrđuje se da je Znanstveno vijeće na 80. sjednici održanoj 14. prosinca 2021. godine održalo raspravu i donijelo pozitivno mišljenje o Financijskom planu.
4. Ova Odluka stupa na snagu danom donošenja.

Financijski plan Instituta Ruđer Bošković za 2022. godinu i projekcija plana za 2023. i 2024. godinu objavljuje se na mrežnim stranicama Instituta.

**Ad 7.**

 Upravno vijeće je slijedom raspisanog natječaja za izbor i imenovanje ravnatelja Instituta zaprimilo Prijedlog Znanstvenog vijeća s kandidatima za članove Natječajnog odbora za izbor ravnatelja te njihove životopise. Predloženi kandidati su: dr. sc. Andreja Gajović (ZFM), dr. sc. Davor Margetić (ZOKB), dr. sc. Andreja Ambriović Ristov (ZMB), dr. sc. Maja Herak Bosnar (ZMM) i dr. sc. Tomislav Šmuc (ZEL).

Na temelju članka 23. stavak 4., točka 9. i članka 28., stavak 1. Statuta Instituta Ruđer Bošković, Upravno vijeće je većinom glasova, uz jedan suzdržani glas (T. Šmuc) donijelo sljedeću

**ODLUKU O IMENOVANJU**

**NATJEČAJNOG ODBORA ZA IZBOR RAVNATELJA**

1. Imenuje se Natječajni odbor za izbor ravnatelja Instituta Ruđer Bošković u sastavu:

 1) Dr.sc. Andreja Gajović, znanstvena savjetnica, Institut Ruđer Bošković

 2) Dr.sc. Davor Margetić, znanstveni savjetnik u trajnom zvanju, Institut Ruđer Bošković

 3) Dr. sc. Andreja Ambriović Ristov, znanstvena savjetnica u trajnom zvanju, Institut Ruđer Bošković

 4) Dr.sc. Maja Herak Bosnar, znanstvena savjetnica, Institut Ruđer Bošković

 5) Dr.sc. Tomislav Šmuc, znanstveni savjetnik u trajnom zvanju, Institut Ruđer Bošković.

2. Dr. sc. Tomislav Šmuc imenuje se za koordinatora rada Natječajnog odbora za izbor ravnatelja.

3. Natječajni odbor daje mišljenje Upravnom vijeću o ispunjavanju općih i posebnih uvjeta za izbor i imenovanje ravnatelja propisanih člankom 27. Statuta Instituta Ruđer Bošković.

4. Ova Odluka stupa na snagu danom donošenja.

**Ad 8.**

 Upravno vijeće je slijedom raspisanog natječaja za imenovanje predstojnika Zavoda za eksperimentalnu fiziku (ZEF) zaprimilo Prijedlog ravnatelja za imenovanje predstojnika ZEF, Izvješće Povjerenstva za izbor predstojnika ZEF, Mišljenje Vijeća ZEF o kandidatu za predstojnika i prijavu dr. sc. Stjepka Fazinića na natječaj za imenovanje predstojnika ZEF.

Na temelju članka 14. stavak 4. Statuta i članka 5. stavak 1. Pravilnika o ustroju Instituta Ruđer Bošković (pročišćeni tekst) od 18. listopada 2019. godine, Upravno vijeće jednoglasno donosi sljedeću

**ODLUKU O IMENOVANJU**

1. Dr. sc. Stjepko Fazinić, znanstveni savjetnik trajnom zvanju u Institutu Ruđer Bošković, imenuje se za predstojnika Zavoda za eksperimentalnu fiziku.
2. Mandat predstojnika Zavoda za eksperimentalnu fiziku traje 3 godine.
3. Za vrijeme trajanja mandata imenovani će obavljati poslove na položaju I. vrste, predstojnik zavoda (više od 20 zaposlenika) – znanstveni savjetnik u trajnom zvanju u Zavodu za eksperimentalnu fiziku te će mu se obračunati plaća sukladno Zakonu o plaćama u javnim službama i Uredbi o nazivima radnih mjesta i koeficijentima složenosti poslova u javnim službama.
4. Ova Odluka stupa na snagu danom donošenja, a primjenjuje se od 1. siječnja 2022. godine.

**Ad 9.**

Upravno vijeće je zaprimilo Obrazac za vrednovanje laboratorija (OVL-1), Obrazac za procjenu kompetentnosti voditelja laboratorija (OVL-2), Skupni evaluacijski obrazac za ocjenu laboratorija i voditelja laboratorija (EOL II) kojim se predlaže izdavanje Dopusnice za rad Laboratorija na vrijeme od 5 godina, pozitivno mišljenje Znanstvenog vijeća o prijedlogu Povjerenstva za vrednovanje laboratorija i procjenu kompetentnosti voditelja laboratorija i prijedlog ravnatelja za izdavanje Dopusnice za rad za rad Laboratorija za elektronsku spinsku spektroskopiju, Zavod za fizičku kemiju.

Temeljem članka 23. stavak 4. točka 7. Statuta Instituta Ruđer Bošković i članka 11. stavak 2. pročišćenog teksta Pravilnika o ustroju Instituta Ruđer Bošković od 18. listopada 2019. godine Upravno vijeće jednoglasno izdaje

**DOPUSNICU**

Institut Ruđer Bošković izdaje Dopusnicu za rad za rad Laboratorija za elektronsku spinsku spektroskopiju, Zavod za fizičku kemiju, voditeljice dr. sc. Nadice Maltar Strmečki.

Dopusnica vrijedi 5 godina.

Dopusnica je sastavni dio ovog Zapisnika.

**Ad 10.**

Upravno vijeće je zaprimilo Obrazac za vrednovanje laboratorija (OVL-1), Obrazac za procjenu kompetentnosti voditelja laboratorija (OVL-2), Skupni evaluacijski obrazac za ocjenu laboratorija i voditelja laboratorija (EOL II) kojim se predlaže izdavanje Dopusnice za rad Laboratorija na vrijeme od 5 godina, pozitivno mišljenje Znanstvenog vijeća o prijedlogu Povjerenstva za vrednovanje laboratorija i procjenu kompetentnosti voditelja laboratorija i prijedlog ravnatelja za izdavanje Dopusnice za rad Laboratorija za molekularnu biljnu biologiju i biotehnologiju, Zavod za molekularnu biologiju.

Temeljem članka 23. stavak 4. točka 7. Statuta Instituta Ruđer Bošković i članka 11. stavak 2. pročišćenog teksta Pravilnika o ustroju Instituta Ruđer Bošković od 18. listopada 2019. godine Upravno vijeće jednoglasno izdaje

**DOPUSNICU**

Institut Ruđer Bošković izdaje Dopusnicu za rad Laboratorija za molekularnu biljnu biologiju i biotehnologiju, Zavod za molekularnu biologiju, voditelja dr. sc. Hrvoje Fulgosi.

Dopusnica vrijedi 5 godina.

Dopusnica je sastavni dio ovog Zapisnika.

**Ad 11.**

Upravno vijeće je zaprimilo Prijedlog ravnatelja za produženje važenja Dopusnice izdane za rad Laboratorija za spektrometriju masa i funkcionalnu proteomiku u Zavodu za fizičku kemiju, broj: 010-369/5-2018.dcp., a koja prestaje važiti 31. prosinca 2021. godine prestankom radnog odnosa dosadašnje voditeljice Laboratorija radi odlaska u mirovinu. Za navedeni Laboratorij pokrenut je postupak vrednovanja, ali istog neće biti moguće dovršiti do 31. prosinca 2021. godine. Dopusnicu se predlaže produžiti do stupanja na snagu nove Dopusnice za rad Laboratorija odnosno odluke kojom se utvrđuje da Laboratorij ne ispunjava propisane kriterije za rad laboratorija.

Na temelju članka 12., stavak 5. Pravilnika o ustroju Instituta Ruđer Bošković (pročišćeni tekst) od 18. listopada 2019. godine (dalje u tekstu: Pravilnik o ustroju), Upravno vijeće je na 27. sjednici održanoj 21. prosinca 2021. godine donijelo sljedeću

**ODLUKU O PRODUŽENJU DOPUSNICE**

1. Upravno vijeće produžuje Dopusnicu broj: 010-369/5-2018.dcp, izdana za rad Laboratorija za spektrometriju masa i funkcionalnu proteomiku u Zavodu za fizičku kemiju na vrijeme od 5 godina, a koje vrijeme ističe dana 31. prosinca 2021. godine prestankom radnog odnosa dosadašnje voditeljice laboratorija radi odlaska u mirovinu.
2. Dopusnica se produžuje do stupanja na snagu nove Dopusnice za rad Laboratorija odnosno odluke kojom se utvrđuje da Laboratorij ne ispunjava propisane kriterije za rad laboratorija.

Odluka o produženju Dopusnice je sastavni dio ovog Zapisnika

**Ad 12.**

Upravno vijeće zaprimilo je Prijedlog ravnatelja za donošenje Pravilnika o II. Izmjenama i dopunama Pravilnika o dodatnim uvjetima za izbore na znanstvena radna mjesta, prijedlog Pravilnika te pozitivno Mišljenje o prijedlogu Pravilnika Znanstvenog vijeća i sindikalnih povjerenika koji su preuzeli prava i obveze radničkog vijeća.

 Znanstveno vijeće Instituta pokrenulo je inicijativu za izmjenama i dopunama Pravilnika o dodatnim uvjetima za izbor na znanstvena radna mjesta budući da se u praksi ukazala potreba za preciznijim definiranjem dodatnog uvjeta za izbor koji se odnosi na vođenje znanstveno-istraživačkih projekata.

Na temelju članka 41. stavak 8. i članka 42. stavak 3. Zakona o znanstvenoj djelatnosti i visokom obrazovanju (“Narodne novine”, broj: 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17 i 96/18) te članka 23. stavak 2, točka 2., članka 45. i članka 49. Statuta Instituta Ruđer Bošković, Upravno vijeće jednoglasno donosi sljedeću

**O D L U K U**

I. Upravno vijeće donosi Pravilnik o II. Izmjenama i dopunama Pravilnika o dodatnim uvjetima za izbore na znanstvena radna mjesta.

II. Pravilnik stupa na snagu 8 dana od dana objavljivanja na oglasnoj ploči Instituta. Osim što će se objaviti na oglasnoj ploči, ovaj Pravilnik učinit će se dostupnim objavom na internetskim stranicama Instituta.

**Ad 13.**

Upravno vijeće zaprimilo je Prijedlog ravnatelja za donošenje Plana ravnopravnosti spolova, prijedlog Plana ravnopravnosti spolova te pozitivno Mišljenje o Planu Znanstvenog vijeća i sindikalnih povjerenika koji su preuzeli prava i obveze radničkog vijeća.

 Sve organizacije u članicama EU koje namjeravaju sudjelovati u Horizon Europe istraživačkim programima obvezne su imati Plan ravnopravnosti spolova. Radi se o dokumentu koji identificira problematiku vezanu uz rodnu i spolnu dimenziju znanstveno-istraživačkog rada te se nastoji pozabaviti uzrocima i potencijalnim rješenjima.

 Predsjednik Upravnog vijeća je komentirao da je iz podataka koje sadrži Plan vidljivo da je na Institutu situacija glede spolova dosta dobro uravnotežena.

Na temelju članka 23. stavak 3. Statuta Instituta Ruđer Bošković i članka 11., stavak 1. Zakona o ravnopravnosti spolova, Upravno vijeće jednoglasno donosi sljedeću

**O D L U K U**

I. Upravno vijeće donosi Plan ravnopravnosti spolova (PRS).

II. Plan ravnopravnosti spolova stupa na snagu 8 dana od dana objavljivanja na oglasnoj ploči Instituta. Osim što će se objaviti na oglasnoj ploči, Plan ravnopravnosti spolova učinit će se dostupnim objavom na internetskim stranicama Instituta.

**Ad 14.**

Upravno vijeće je zaprimilo Zahtjev za davanje suglasnosti ravnatelju za sklapanje Ugovora o uslugama identifikacije opasnih tvari u bioti i sedimentu te praćenje njihovih koncentracija u 2021. godini na trend postajama površinskih kopnenih voda, čija vrijednost prelazi 1.000.000,00 kuna, s naručiteljem Hrvatske vode i prijedlog Ugovora o uslugama.

U postupku javne nabave kojeg provodi naručitelj Hrvatske vode prihvaćena je zajednička ponuda konzorcija kojeg čine: Institut Ruđer Bošković, Prirodoslovno-matematički fakultet Sveučilišta u Zagrebu te Nacionalni laboratorij za zdravje, okolje in hrano, Maribor, Slovenija. Iako vrijednost udjela Instituta u Ugovoru ne prelazi iznos od 4.000.000,00 kuna, za potpisivanje Ugovora je potrebna i suglasnost Ministarstva znanosti i obrazovanja budući da njegovim potpisom Institut kao jedan od izvršitelja odgovara zajednički i pojedinačno za sve obveze iz ugovora (pa tako i za naknadu štete).

Na temelju odredbe članka 24. stavka 6.i 7. Statuta Instituta Ruđer Bošković, u predmetu sklapanja ugovora o pružanju usluge, Upravno vijeće jednoglasno donosi sljedeću

**ODLUKU**

**o davanju suglasnosti za sklapanje ugovora o pružanju usluge**

1. Daje se suglasnost ravnatelju Instituta Ruđer Bošković dr. sc. Davidu Matthew Smithu za sklapanje Ugovora o uslugama identifikacije opasnih tvari u bioti i sedimentu te praćenje njihovih koncentracija u 2021. godini na trend postajama površinskih kopnenih voda, s naručiteljem Hrvatske vode, Zagreb, Ulica grada Vukovara 220.
2. Ugovor o pružanju usluge iz točke 1. ove Odluke ravnatelj je ovlašten sklopiti po pribavljanju suglasnosti Ministarstva znanosti i obrazovanja.
3. Ovlašćuje se ravnatelj na pribavljanje suglasnosti Ministarstva znanosti i obrazovanja za sklapanje Ugovora o pružanju usluge iz točke 1. ove Odluke.

Odluka je sastavni dio ovog Zapisnika.

**Ad 15.**

Pod ovom točkom nije bilo rasprave.

Završeno u 15,20 sati.

 Zapisničarka Predsjednik Upravnog vijeća

 Ana Horvat, dipl.iur. prof. dr. sc. Boris Labar

Institut Ruđer Bošković

Ured ravnatelja

Urbroj: 01-8056/1-2021.

Zagreb, 14. 12. 2021.

**UPRAVNO VIJEĆE**

* **Ovdje**

**Predmet***:* Izvješće ravnatelja za 27. redovnu sjednicu Upravnog vijeća Instituta Ruđer Bošković (od 9. studenog do 14. prosinca 2021. godine)

**PROJEKTI**

**Obzor 2020:**

Trenutno su u provedbi 22 Obzor 2020 projekta, ukupne ugovorene vrijednosti preko 9,1 Mio EUR.

**Obzor Europa:**

Potpisan je ugovor za provedbu projekta EUROFusion, u novom programskom razdoblju 2021-2027.

IRB je predstavnik istraživanja u RH uz povezane strane: Institut za fiziku, Sveučilište u Splitu, Fakultet elektrotehnike, strojarstva i brodogradnje, Sveučilište u Zagrebu, Fakultet strojarstva i brodogradnje.

**HrZZ:**

Trenutno je u provedbi 113 projekata Hrvatske zaklade za znanost, ukupne ugovorene vrijednosti 147,3 Mio HRK.

**Otvoreni natječaji:**

**Trenutno nema otvorenih natječaja**

Novi natječaji za programe IP, UIP i POST-DOC bit će najavljeni čim se osiguraju financijska sredstva za njihovo provođenje. Obavijesti o detaljima natječaja biti će dostupni na mrežnim stranicama.

**ESIF - Europskih strukturni i investicijski fondovi:**

Trenutno je u provedbi 38 + (O-ZIP) projekata financiranih iz Europskih strukturnih i investicijskih fondova, ukupne ugovorene vrijednosti 159,57 Mio HRK + (O-ZIP 547.199.999,95 HRK).

**POTRES – Fond solidarnosti EU (FSEU)**

U okviru poziva Obnova infrastrukture i opreme u području obrazovanja oštećene potresom FSEU.2021.MZO.; IRB je uputio tri prijave za potporu:

1. Prijava 1. Hitne mjere sanacije objekata oštećenih potresom na Institutu Ruđer Bošković.

Prijava je odobrena te su ugovorena sredstva potpore u iznosu 1. 572. 554, 84 kn.

1. Prijava 2. Priprema projektne i tehničke dokumentacije za obnovu infrastrukture oštećene u potresu na Institutu Ruđer Bošković (zgrada Društvenog doma i Spojni most između III. i IV. krila) te postavljanje privremenih kontejnera za smještaj djelatnika iz objekata oštećenih potresom predana je u MZO 29. 11. 2021. godine.

Traženi iznos potpore je 2. 200. 488,00 kn.

1. Prijava 3. Priprema projektne i tehničke dokumentacije za obnovu infrastrukture oštećene u potresu na Institutu Ruđer Bošković – Radionica II i Vrtlarija/Vrtlarska kućica predana je na MZO 29. 11. 2021. godine.

Traženi iznos potpore je 2. 215. 407,50 kn.

**OZIP**

**Mikroskopi za strukturni projekt O-ZIP**

Predmet nabave podijeljen je u tri grupe:

Grupa 1. Sustav mikroskop atomskih sila (AFM) vezan s invertnim fluorescencijskim mikroskopom sa odabranim ponuditeljem LABENA d.o.o. IRB je potpisao ugovor dana 24. 11. 2021. godine. Ugovor je poslan drugoj ugovornoj strani na potpis i čeka se povrat obostrano potpisanog ugovora.

Grupa 2. Sustav za koreliranu TEM-konfokalnu mikroskopiju  sklopljen je ugovor sa odabranim ponuditeljem SCAN d.o.o. iz Slovenije dana 3. 12. 2021. godine.

Grupa 3. Multimodalni mikroskopijski sustav za snimanje živih stanica  sklopljen je ugovor sa odabranim ponuditeljem E.T.S. d.o.o. dana 30. 11. 2021. godine.

Ugovor za stručni nadzor nad građenjem za Martinsku sklopljen je ugovor sa odabranim ponuditeljem Adria građevinski projekti d.o.o. dana 1. 12. 2021. godine.

Odluka o odabiru za Građevinske radove za Martinsku na EOJN je objavljena 25. 11. 2021. godine. Nakon proteka roka mirovanja od 15 dana, ugovor s može potpisati sa odabranim ponuditeljem Reliance d.o.o.

Dokumentacija za nadmetanje za izvođenje građevinskih radova na lokaciji Zagreb je objavljena 29. 11. 2021. godine. Predviđeno otvaranje ponuda je 10. 1. 2022. godine.

Dokumentacija za nadmetanje za uslugu stručnog nadzora nad izvođenjem radova na lokaciji Zagreb je objavljena 6. 12. 2021. godine. Predviđeno otvaranje ponuda je 11. 1. 2022. godine.

Objava otvorenog postupka javne nabave za četiri izdvojene grupe Opreme za biogeokemijsku i analitičku jedinicu se očekuje od 8. 12. 2021. do 15. 12. 2021. godine.

**Tužbe radi isplate razlike plaće temeljem Izmjena i dopuna Dodatka Sporazuma o osnovici plaće u javnim službama**

Institut je dosada zaprimio ukupno 172 nove tužbe u vezi Izmjena i dopuna Dodatka Sporazumu o osnovici za plaće u javnim službama tj. u vezi potraživanja zaposlenika na koja sukladno tom Sporazumu imaju pravo za 2016. godinu.

U svim predmetima je podnesen odgovor na tužbu kojim je osporen pravni osnov potraživanja, dok je matematički izračun visine potraživanja u pravilu učinjen nespornim kako bi se izbjegli nepotrebni troškovi vještačenja.

U dva predmeta smo zaprimili prvostupanjske presude koje su donesene u korist radnika, a protiv kojih smo pravodobno podnijeli žalbe.

Suma svih zasada zaprimljenih tužbenih zahtjeva iznosi 1.610.434,582 HRK, a u slučaju da županijski sudovi potvrde potraživanja radnika istu će biti potrebno uvećati i za zatezne kamate te parnične troškove.

**Posebni uvjeti rada prema Kolektivnom ugovoru za znanost i visoko obrazovanje (NN 142/10)**

Presuda Općinskog radnog suda u Zagrebu posl. br. Pr-8589/2014 od 29. siječnja 2018. godine kojom je utvrđeno da je Odluka Vlade RH o otkazivanju Kolektivnog ugovora za znanost i visoko obrazovanje od 22. 10. 2010. godine (NN 142/10) nezakonita i nedopuštena, da ne proizvodi nikakve pravne učinke te da je Kolektivni ugovor za znanost i visoko obrazovanje (NN 142/10) bio na snazi do 22. 10. 2014. godine, ukinuta je rješenjem Vrhovnog suda RH od 25. svibnja 2021. godine broj Rev 2670/2019.

Time je sudski postupak o ne-zakonitosti otkaza Kolektivnog ugovora za znanost i visoko obrazovanje (NN 142/10) koji se vodio između Nezavisnog sindikata znanosti i visokog obrazovanja (kao tužitelja) te Republike Hrvatske (kao tuženice) vraćen na ponovni postupak, što potencijalno može imati implikacije na vremensko važenje kolektivnog ugovora te predmete u kojima su radnici zahtijevali isplatu dodatka za posebne uvjete rada.

U nedostatku drugačije upute od Ministarstva, Institut je odlučio da će do konačnog razrješenja spora o ne-zakonitosti otkaza kolektivnog ugovora, u svim pravomoćno okončanim pojedinačnim predmetima radnika u zakonskom roku podnijeti izvanredni pravni lijek i zatražiti ponavljanje postupka. U ovim predmetima se zasada očekuje zakazivanje ročišta za raspravljanje o prijedlogu za ponavljanje postupka te će u slučaju njegova prihvaćanja, sud ukinuti prvostupanjske i drugostupanjske odluke donesene u prijašnjem postupku te će se u svim predmetima odrediti prekid postupka do donošenja nove odluke o zakonitosti otkaza kolektivnog ugovora.

**Plan ravnopravnosti spolova**

Odjel za pravne poslove IRB-a pripremio je prijedlog Plana ravnopravnosti spolova (GEP) koji je dostavljen na mišljenje Znanstvenom vijeću, na 80. sjednicu, održanu dana 14. prosinca 2021. godine. Dokument je potrebno žurno usvojiti, obzirom o usvajanju istog ovisi mogućnost sudjelovanja u Horizon Europe programu.

**Ugovor o zakupu s Hrvatskim telekomom**

Kao što sam već spomenuo na prošloj sjednici UV-a Institut je dobio suglasnost Ministarstva znanosti i obrazovanja, Ur. Broj. 533-03-21-0002, Klasa: 372-03/21-02/00002 od 14. listopada 2021. godine. Temeljem istog sklopljen je Ugovor o zakupu dijela nekretnine s Hrvatskim telekomom d.d. u svrhu smještaja privremenog antenskog stupa oznake COW, uređaja i druge prateće opreme i instalacija u površini od 50m2 na razdoblje od jedne godine, s mogućnošću produženja.

**Ostali važniji datumi:**

**12. studenog** na poziv dekana Veterinarskoga fakulteta Sveučilišta u Zagrebu prof. dr. sc. Nenada Turka prisustvovao sam svečanom obilježavanju 102. obljetnice Fakulteta.

**23. studenog** održao sam redovni sastanak s predstavnicima Vijeća asistenata.

**24. studenog** na poziv Europske komisije, virtualnim putem sudjelovao sam na sastanku, odnosno “1st WORKSHOP with the Delegates to the Programme Committee for the Specific Programme implementing Horizon Europe – the Framework Programme for Research and Innovation (2021-2027) – configuration WIDERA (Widening participation and strengthening the ERA)”.

**26. studenog** prisustvovao sam na svečanosti obilježavanja Dana FER-a. Događaju su prisustvovali brojni visoki uzvanici, predstavnici vlasti, znanstvenih, obrazovnih i vojnih institucija te gospodarstva. Okupljenim gostima kratkim su se govorima obratili predsjednik Republike Hrvatske gospodin **Zoran Milanović**, izaslanik predsjednika Vlade RH, državni tajnik Središnjeg državnog ureda za razvoj digitalnog društva gospodin **Bernard Gršić**, gradonačelnik Grada Zagreba gospodin **Tomislav Tomašević** i rektor Sveučilišta u Zagrebu **prof. dr. sc. Damir Boras**.

**1. prosinca** na pozivveleposlanika Izraela g. Ilana Mora prisustvovao sam na radnoj večeri povodom dolaska [dr. sc](https://www.google.com/url?q=http://dr.sc&sa=D&source=calendar&usd=2&usg=AOvVaw3Iaw2kvovPeGoGhlCmsDEU). Arnona Shahara, voditelja COVID radne skupine Maccabi Health Service Republici Hrvatskoj.

**Od 30. studenog – 2. prosinca** u organizaciji Sveučilišta u Zagrebu održana je 2. radionica unutar Erasmus + projekta "Enhancing Research Culture in Higher Education in Kosovo – Research Cult" na Fakultetu strojarstva i brodogradnje. Sveučilište u Zagrebu jedan je od partnera na projektu , a dr. sc. Lidija Ćurković, voditeljica je projekta i glavni predstavnik za FSB (Sveučilište u Zagrebu). Na radionici je sudjelovalo 36 međunarodnih sudionika (većinom s Kosova i Makedonije, te iz Bugarske i Italije).

Obzirom su sudionici izrazili želju i za posjetom IRB-u, isti je organiziran 3. prosinca i ukupno je sudjelovalo 20 predstavnika uz koje su sudjelovali i voditelj projekta s Kosova prof. Bujar Gallopeni s International Buissnis Colage, Mitrovica (IBCM) i prof. Mihone Kerolli Mustafa, direktor IBCM i suradnik na projektu. U sklopu radionice održao sam kratko predavanje kao i organizirao obilazak Van de Graff akceleratora.

**9. prosinca** virtualnim putem održana je 2. sjednica Vijeća Inicijative za Hrvatski oblak za otvorenu znanost, u čijem sam radu sudjelovao kao član.

**14. prosinca** prisustvovao sam na 80. sjednici Znanstvenog vijeća na kojoj sam podnio izvješće ravnatelja.

 Dr. sc. David Matthew Smith

ravnatelj

INSTITUT RUĐER BOŠKOVIĆ

Zagreb, 15. prosinac 2021.

Ur.broj: 01-8140/1-2021

UPRAVNO VIJEĆE

**IZVJEŠĆE O FINANCIJSKOM STANJU NA DAN 30. STUDENI 2021.**

1. **Stanje novčanih sredstava po valutama na 30. studeni 2021.**

Na dan 30. studeni 2021. ukupno stanje kunskih i deviznih novčanih sredstava IRB-a iskazano u kunama po srednjem tečaju HNB-a iznosilo je 121.196.788 kn. To je za 9.786.291 kn više gledajući u apsolutnom iznosu u odnosu na isto razdoblje u 2020. godini. To je za 9% više nego na isti dan prošle godine, a 41% više nego u 2019.g.

Gledajući pojedinačno po valutama i dalje je najveći iznos salda je u kunama i iznosi 76.348.692 kn. Kunska sredstva povećala su se 3.651.802 kn, odnosno 5% u odnosu na isti dan prošle godine

Na drugom mjestu po ukupnom iznosu su sredstva u eurima koja iznose 5.845.871 €. Ako se usporedi s prošlom godine, to je povećanje za 17%.



1. **Novčana sredstva po vrsti raspolaganja na 30. studeni 2021.**

Od ukupnih sredstava, dio koji se odnosi na projekte iznosi 90.027.694 kn, odnosno 74%.

Grupa sredstva kojima raspolažu ravnatelj iznosi 25.767.008 kn. Ta grupa uključuje dio financijskih sredstava za programsko financiranje na javnim znanstvenim institutima, razliku PDV-a između izlaznih i ulaznih računa (onih koji se mogu odbiti kao predporez), opće komercijalne projekte i sl.



1. **Novčana sredstva po grupama na 30. studeni 2021.**

Na dan 30. studeni 2021. najviše sredstava nalazi se na grupi komercijalne aktivnosti u iznosu od 59.395.594 kn, što čini 49 % salda ukupnih sredstava IRB-a. To je porast od 16.469.045 kn, odnosno 38% u odnosu na prošlu godinu.

Na drugom mjestu sa 18 % udjela u ukupnim sredstvima su EU projekti iz područja Obzor 2020 sa stanjem od 22.155.273 kn. U odnosu na prošlu godinu to je povećanje salda za 1.998.232 kn, odnosno za 10%.

Na trećem mjestu sa 17 % udjela u ukupnim sredstvima je grupa projekata Hrvatske zaklade za znanost (HRZZ) koja ima stanje od 21.679.614 kn. U odnosu na prošlu godinu to je povećanje salda za 1.886.621 kn, odnosno za 10 %.

Najveće smanjenje troškova je na grupi Znanstveni centri izvrsnosti. U odnosu na isto razdoblje prošle godine sredstva su manja za -7.191.240 kn. Saldo na toj grupi je -3.369.657 kn, ali to je je sukladno projektnim planovima i pravilima financiranja, gdje se značajan dio sredstava doznačuje po načelu refundacije ili po fazama projekta.

Na grupi hladni pogon je stanje od 2.308.501 kn. U studenom su doznačena sredstava iz Proračuna RH u iznosu 9.545.172,00 za 3. i 4. ratu programskog financiranja. Najave iz nadležnog ministarstva su da su to sva sredstva koja se očekuju do kraja godine. To bi značilo da će u odnosu na plan, to biti 361.356 kn manje doznačenih sredstava.



Hrvoje Matezović

Financijski direktor

INSTITUT RUĐER BOŠKOVIĆ

ZNANSTVENO VIJEĆE

Broj: ZV-7989/1-2021.

Zagreb, 14. prosinca 2021.

 UPRAVNO VIJEĆE

 INSTITUTA RUĐER BOŠKOVIĆ

Predmet: Izvještaj o radu Znanstvenog vijeća IRB-a

U razdoblju od 3. studenoga 2021. do 14. prosinca 2021. Znanstveno vijeće je održalo 2 sjednice.

**Znanstveno vijeće je na 79. redovitoj sjednici održanoj 16. studenoga 2021. (videokonferencija), pored redovnih poslova iz svoje nadležnosti:**

1. predložilo 5 kandidata za članove Natječajnog odbora za izbor ravnatelja;
2. usvojilo Prijedlog Pravilnika o II. izmjenama i dopunama Pravilnika o dodatnim uvjetima za izbore na znanstvena radna mjesta;
3. raspravljalo o Mišljenju Etičkog povjerenstva broj: ZV-5493/2-2021. od 12. studenoga 2021. vezano uz zahtjev dr. sc. Marije Blažine i dr. sc. Romine Kraus radi utvrđivanja eventualne povrede Etičkog kodeksa od strane dr. sc. Martina Andreasa Pfannkuchena, kao predstojnika Centra za istraživanje mora u Rovinju, i nakon provedene rasprave primilo na znanje Mišljenje Etičkog povjerenstva te prosljeđuje predmet ravnatelju na daljnje postupanje;
4. podržalo prijedlog Povjerenstva za vrednovanje laboratorija i procjenu kompetentnosti voditelja laboratorija za laboratorij predložen putem Zavoda za molekularnu biologiju i izdavanje Dopusnice za rad na 5 godina za Laboratorij za molekularnu biljnu biologiju i biotehnologiju, voditelj dr. sc. Hrvoje Fulgosi.
5. podržalo prijedlog Povjerenstva za vrednovanje laboratorija i procjenu kompetentnosti voditelja laboratorija za laboratorij predložen putem Zavoda za fizičku kemiju i izdavanje Dopusnice za rad na 5 godina za Laboratorij za elektronsku spinsku spektroskopiju, voditeljica dr. sc. Nadica Maltar Strmečki;
6. pokrenulo postupak vrednovanja Laboratorija za sintezu novih materijala i procjenu kompetetntnosti voditelja laboratorija dr. sc. Saše Kazazića i imenovalo Povjerenstvo za vrednovanje laboratorija i procjenu kompetentnosti voditelja laboratorija.

**Znanstveno vijeće je na 80. redovitoj sjednici održanoj 14. prosinca 2021. (videokonferencija), pored redovnih poslova iz svoje nadležnosti:**

1. primilo na znanje Izvješće dr. sc. Ivanke Jerić, pomoćnice ravnatelja, o stanju projekta O-ZIP;
2. donijelo odluku o korištenju razvojnih koeficijenata oslobođenih prestankom ugovora o radu pet poslijedoktoranada, od kojih su 4 znanstveni novaci, i 9 asistenata u razdoblju od 1. srpnja 2021. do 31. prosinca 2021. Oslobođeni razvojni koeficijenti koristit će se za četiri radna mjesta asistenata i devet radnih mjesta poslijedoktoranada prema sljedećoj raspodjeli:
3. jedan poslijedoktorand u Zavodu za teorijsku fiziku,
4. dva asistenta u Zavodu za eksperimentalnu fiziku,
5. dva poslijedoktoranda u Zavodu za fizičku kemiju,
6. dva poslijedoktoranda u Zavodu za organsku kemiju i biokemiju,
7. jedan poslijedoktorand u Zavodu za kemiju materijala,
8. jedan asistent i dva poslijedoktoranda u Zavodu za molekularnu biologiju,
9. jedan poslijedoktorand u Zavodu za molekularnu medicinu i
10. jedan asistent u Zavodu za istraživanje mora i okoliša;
11. održalo raspravu i donijelo pozitivno mišljenje o prijedlogu Financijskog plana za razdoblje 2022.-2024. sukladno članku 110. stavku 1. Zakona o znanstvenoj djelatnosti i visokom obrazovanju i članku 23. stavku 4. točki 3. Statuta Instituta Ruđer Bošković;
12. održalo raspravu i donijelo pozitivno mišljenje na Plan ravnopravnosti spolova kao preduvjet za prijavljivanje na EU fondove (Horizon i dr.);
13. održalo raspravu i donijelo zaključak o potrebi dodatne reakcije na istupe dr. sc. Tomislava Domazeta-Loše u javnosti.

Predsjednica Znanstvenog vijeća

Dr. sc. Ivančica Bogdanović Radović

INSTITUT RUĐER BOŠKOVIĆ

 Upravno vijeće

Broj: 010-5710/6-2021.

Zagreb, 21. prosinca 2021. godine

Na temelju članka 14. stavak 4. Statuta i članka 5. stavak 1. Pravilnika o ustroju Instituta Ruđer Bošković (pročišćeni tekst) od 18. listopada 2019. godine, Upravno vijeće je na 27. sjednici održanoj 21. prosinca 2021. godine donijelo sljedeću

**ODLUKU O IMENOVANJU**

1. Dr. sc. Stjepko Fazinić, znanstveni savjetnik trajnom zvanju u Institutu Ruđer Bošković, imenuje se za predstojnika Zavoda za eksperimentalnu fiziku.
2. Mandat predstojnika Zavoda za eksperimentalnu fiziku traje 3 godine.
3. Za vrijeme trajanja mandata imenovani će obavljati poslove na položaju I. vrste, predstojnik zavoda (više od 20 zaposlenika) – znanstveni savjetnik u trajnom zvanju u Zavodu za eksperimentalnu fiziku te će mu se obračunati plaća sukladno Zakonu o plaćama u javnim službama i Uredbi o nazivima radnih mjesta i koeficijentima složenosti poslova u javnim službama.
4. Ova Odluka stupa na snagu danom donošenja, a primjenjuje se od 1. siječnja 2022. godine.

 Predsjednik Upravnog vijeća

 prof. dr. sc. Boris Labar

Dostaviti:

1. Dr. sc. Stjepko Fazinić, ZEF

2. Odjel za ljudske potencijale, ovdje

3. Ured ravnatelja, ovdje

4. Zavod za eksperimentalnu fiziku

5. Pismohrana UV IRB, ovdje

Institut Ruđer Bošković

Upravno vijeće

Broj: 010-5312/7-2021.

Zagreb, 21. prosinca 2021. godine

Temeljem članka 23. stavak 4. točka 7. Statuta Instituta Ruđer Bošković i članka 11. stavak 2. pročišćenog teksta Pravilnika o ustroju Instituta Ruđer Bošković od 18. listopada 2019. godine (dalje u tekstu: Pravilnika o ustroju), Upravno vijeće Instituta Ruđer Bošković je na 27. sjednici održanoj 21. prosinca 2021. godine izdalo

**D O P U S N I C U**

1. Institut Ruđer Bošković izdaje Dopusnicu za rad Laboratorija za elektronsku spinsku spektroskopiju, Zavod za fizičku kemiju, voditeljice dr. sc. Nadice Maltar Strmečki.
2. Članovi Laboratorija za elektronsku spinsku spektroskopiju, Zavod za fizičku kemiju su:
3. Dr. sc. Nadica Maltar Strmečki
4. Dr. sc. Jiangyang You
5. Monica Vidotto, mag.phys.
6. Matea Dragoš, mag.appl.chem.
7. Dopusnica vrijedi 5 godina.
8. Vrednovanje se provodi i prije isteka roka od 5 godina ako se u laboratoriju bitno promijene uvjeti.
9. Ova Dopusnica stupa na snagu prvog dana sljedećeg mjeseca, nakon mjeseca u kojem je zaprimljena suglasnost Ministarstva znanosti i obrazovanja na Dopusnicu.

*O b r a z l o ž e n j e*

Predlagateljica laboratorija dr. sc. Nadica Maltar Strmečki je sukladno Pravilniku o ustroju i Pravilniku o kriterijima za vrednovanje laboratorija pokrenula postupak vrednovanja Laboratorija za elektronsku spinsku spektroskopiju.

Znanstveno vijeće je donijelo Odluku o imenovanju Povjerenstva za vrednovanje laboratorija i procjenu kompetentnosti voditelja za Laboratorij za elektronsku spinsku spektroskopiju:

1. Dr.sc. David Matthew Smith, ravnatelj, IRB
2. Dr. sc. Ivančica Bogdanović Radović, predsjednica Znanstvenog vijeća, IRB
3. Dr. sc. Josip Bronić, predsjednik ZV-a struke kemija, IRB
4. Dr. sc. Borislav Kovačević, član, IRB
5. Dr. sc. Andreja Gajović, član, IRB

Povjerenstvo je provelo postupak vrednovanja laboratorija i procjenu kompetentnosti voditelja laboratorija u skladu s Pravilnikom o kriterijima za vrednovanje laboratorija.

Upravno vijeće je na prijedlog ravnatelja, uz pribavljenu ocjenu i prijedlog Povjerenstva u Skupnom evaluacijskom obrascu za ocjenu laboratorija i voditelja laboratorija – EOL II i mišljenje Znanstvenog vijeća o prijedlogu Povjerenstva donijetog na 79. sjednici Znanstvenog vijeća održanoj 16. studenog 2021. godine, odlučilo kao u izreci.

 Predsjednik Upravnog vijeća

 prof. dr. sc. Boris Labar

Privitak:

Skupni evaluacijski obrazac za ocjenu laboratorija i

Voditelja laboratorija -EOL II

Dostaviti:

1. Dr. sc. Nadica Maltar Strmečki, ZFK
2. Zavod za fizičku kemiju
3. Odjel za ljudske potencijale
4. Upravno vijeće - arhiva

Institut Ruđer Bošković

Upravno vijeće

Broj: 010-7581/7-2021.dcp

Zagreb, 21. prosinca 2021. godine

Temeljem članka 23. stavak 4. točka 7. Statuta Instituta Ruđer Bošković i članka 11. stavak 2. pročišćenog teksta Pravilnika o ustroju Instituta Ruđer Bošković od 18. listopada 2019. godine (dalje u tekstu: Pravilnika o ustroju), Upravno vijeće Instituta Ruđer Bošković je na 27. sjednici održanoj 21. prosinca 2021. godine izdalo

**D O P U S N I C U**

1. Institut Ruđer Bošković izdaje Dopusnicu za rad Laboratorija za molekularnu biljnu biologiju i biotehnologiju, Zavod za molekularnu biologiju, voditelja dr. sc. Hrvoja Fulgosija.
2. Članovi Laboratorija za molekularnu biljnu biologiju i biotehnologiju su:
3. Dr. sc. Hrvoje Fulgosi
4. Dr. sc. Lea Vojta
5. Lucija Horvat
6. Anja Rac
7. Dopusnica vrijedi 5 godina.
8. Vrednovanje se provodi i prije isteka roka od 5 godina ako se u laboratoriju bitno promijene uvjeti.
9. Ova Dopusnica stupa na snagu prvog dana sljedećeg mjeseca, nakon mjeseca u kojem je zaprimljena suglasnost Ministarstva znanosti i obrazovanja na Dopusnicu.

*O b r a z l o ž e n j e*

Predlagatelj laboratorija dr. sc. Hrvoje Fulgosi je sukladno Pravilniku o ustroju i Pravilniku o kriterijima za vrednovanje laboratorija pokrenuo postupak vrednovanja Laboratorija za molekularnu biljnu biologiju i biotehnologiju.

Znanstveno vijeće je donijelo Odluku o imenovanju Povjerenstva za vrednovanje laboratorija i procjenu kompetentnosti voditelja za Laboratorij za molekularnu biljnu biologiju i biotehnologiju:

1. Dr.sc. David Matthew Smith, ravnatelj, IRB
2. Dr. sc. Ivančica Bogdanović Radović, predsjednica Znanstvenog vijeća, IRB
3. Dr. sc. Helena Ćetković, predsjednica ZV-a struke biologija, IRB
4. Dr. sc. Andreja Ambriović Ristov, član, IRB
5. Dr. sc. Tihomir Balog, član, IRB

Povjerenstvo je provelo postupak vrednovanja laboratorija i procjenu kompetentnosti voditelja laboratorija u skladu s Pravilnikom o kriterijima za vrednovanje laboratorija.

Upravno vijeće je na prijedlog ravnatelja, uz pribavljenu ocjenu i prijedlog Povjerenstva u Skupnom evaluacijskom obrascu za ocjenu laboratorija i voditelja laboratorija – EOL II i mišljenje Znanstvenog vijeća o prijedlogu Povjerenstva donijetog na 79. sjednici Znanstvenog vijeća održanoj 16. studenog 2021. godine, odlučilo kao u izreci.

 Predsjednik Upravnog vijeća

 prof. dr. sc. Boris Labar

Privitak:

Skupni evaluacijski obrazac za ocjenu laboratorija i

Voditelja laboratorija -EOL II

Dostaviti:

1. Dr. sc. Hrvoje Fulgosi, ZMB
2. Zavod za molekularnu biologiju
3. Odjel za ljudske potencijale
4. Upravno vijeće - arhiva

INSTITUT RUĐER BOŠKOVIĆ

 Z A G R E B

Ured ravnatelja

Broj: 010-6765/5-2021.

Zagreb, 21. prosinca 2021.

Na temelju članka 12., stavak 5. Pravilnika o ustroju Instituta Ruđer Bošković (pročišćeni tekst) od 18. listopada 2019. godine (dalje u tekstu: Pravilnik o ustroju), Upravno vijeće je na 27. sjednici održanoj 21. prosinca 2021. godine donijelo sljedeću

**ODLUKU O PRODUŽENJU DOPUSNICE**

1. Upravno vijeće produžuje Dopusnicu broj: 010-369/5-2018.dcp, izdana za rad Laboratorija za spektrometriju masa i funkcionalnu proteomiku u Zavodu za fizičku kemiju na vrijeme od 5 godina, a koje vrijeme ističe dana 31. prosinca 2021. godine prestankom radnog odnosa dosadašnje voditeljice laboratorija radi odlaska u mirovinu.
2. Dopusnica se produžuje do stupanja na snagu nove Dopusnice za rad Laboratorija odnosno odluke kojom se utvrđuje da Laboratorij ne ispunjava propisane kriterije za rad laboratorija.

**Obrazloženje**

Dosadašnjoj voditeljici Laboratorija za spektrometriju masa i funkcionalnu proteomiku prestaje radni odnos radi odlaska u mirovinu dana 31. prosinca 2021. godine te je u skladu s Pravilnikom o ustroju pokrenut postupak vrednovanja Laboratorija.

Budući da pokrenuti postupak vrednovanja Laboratorija neće biti završen do 31. prosinca 2021. godine, Dopusnica broj: 010-369/5-2018.dcp produžuje se do stupanja na snagu nove Dopusnice odnosno odluke kojom se utvrđuje da Laboratorij ne ispunjava propisane kriterije za rad laboratorija.

Slijedom navedenog odlučeno je kao u izreci ove Odluke.

 Predsjednik Upravnog vijeća

 prof. dr. sc. Boris Labar

Dostaviti:

1. Zavod za fizičku kemiju
2. Odjel za ljudske potencijale
3. Ured ravnatelja
4. Pismohrana, ovdje

INSTITUT RUĐER BOŠKOVIĆ

ZAGREB

Upravno vijeće

Broj: 010-8049/2-2021.ah

U Zagrebu, 21. prosinca 2021.

Na temelju odredbe članka 24. stavka 6.i 7. Statuta Instituta Ruđer Bošković, u predmetu sklapanja ugovora o pružanju usluge, Upravno vijeće Instituta Ruđer Bošković je na 27. sjednici dana 21. prosinca 2021. godine donijelo sljedeću

**ODLUKU**

**o davanju suglasnosti za sklapanje ugovora o pružanju usluge**

1. Daje se suglasnost ravnatelju Instituta Ruđer Bošković dr. sc. Davidu Matthew Smithu za sklapanje Ugovora o uslugama identifikacije opasnih tvari u bioti i sedimentu te praćenje njihovih koncentracija u 2021. godini na trend postajama površinskih kopnenih voda, s naručiteljem Hrvatske vode, Zagreb, Ulica grada Vukovara 220.
2. Ugovor o pružanju usluge iz točke 1. ove Odluke ravnatelj je ovlašten sklopiti po pribavljanju suglasnosti Ministarstva znanosti i obrazovanja.
3. Ovlašćuje se ravnatelj na pribavljanje suglasnosti Ministarstva znanosti i obrazovanja za sklapanje Ugovora o pružanju usluge iz točke 1. ove Odluke.

**O b r a z l o ž e nj e**

U postupku javne nabave kojeg provodi naručitelj Hrvatske vode, za predmet nabave: „Usluge identifikacije opasnih tvari u bioti i sedimentu te praćenje njihovih koncentracija u 2021. godini na trend postajama površinskih kopnenih voda, prihvaćena je zajednička ponuda konzorcija kojeg čine: Institut Ruđer Bošković, Prirodoslovno-matematički fakultet Sveučilišta u Zagrebu te Nacionalni laboratorij za zdravje, okolje in hrano, Maribor, Slovenija.

Vrijednost Ugovora iznosi 3.426.144,16 kn (bez PDV-a), odnosno 4.282.680,20 kn (s PDV-om), pri čemu udio Instituta iznosi 2.373.440,60 kn (bez PDV-a), odnosno 2.966.800,75 kn (s PDV-om).

Člankom 24. stavak 6. i 7. Statuta Instituta propisano je da ugovore u pravnom prometu čija vrijednost prelazi 1.000.000,00 kuna ravnatelj može sklapati samo uz prethodnu suglasnost Upravnog vijeća, a u slučaju sklapanja ugovora čija vrijednost prelazi 4.000.000,00 kuna Upravno vijeće mora dobiti suglasnost Ministarstva.

Iako vrijednost udjela Instituta u Ugovoru ne prelazi iznos od 4.000.000,00 kuna, za potpisivanje Ugovora je potrebna i suglasnost Ministarstva budući da njegovim potpisom Institut kao jedan od izvršitelja odgovara zajednički i pojedinačno za sve obveze iz ugovora (pa tako i za naknadu štete).

Slijedom navedenog odlučeno je kao u izreci ove Odluke.

 Predsjednik Upravnog vijeća

 prof. dr. sc. Boris Labar

Dostaviti:

1. Odjel za projekte i transfer znanja
2. Ured ravnatelja
3. Pismohrana UV